Hvaler

Hvaler on Norjan kunta Oslonvuonon itäpuolen edustan saaristossa Østfoldin läänissä Fredrikstadista etelään. Kunta koostuu 833 saaresta ja luodosta. Kunnan hallinnollinen keskus on Skjærhaldenin taajama, joka sijaitsee Kirkeøyn saarella. Skjærhaldenista on noin 28 kilometriä Fredrikstadiin. Tammikuussa 2013 tehdyn väestönlaskennan mukaan Hvalerin kunnassa oli 4 284 asukasta.

Huvila-asukkaiden myötä kunnan väkiluku moninkertaistuu kesäisin, jopa 30 000:een asukkaaseen. Merkittävin elinkeino on kalastus ja Hvalerin suurin satama Utgårdskilen onkin suurin kalastussatama Lindesnesin itäpuolella.

Hvalerista on maantieyhteys (tie 108) Fredrikstadiin lukuisten pengerrysten, siltojen ja tunnelin kautta. Tunneli Kirkeøyhyn valmistui 1989. Skjærhaldenista on lauttayhteyksiä Nordre Sandøyhyn, Søndre Sandøyyn, Herføliin ja Laueriin, sekä säännöllinen reittivene Strömstadiin, Ruotsiin.

Vuoden 1814 tapahtumien yhteydessä Ruotsin armeija miehitti Hvalerin saaret.

Lähteet

Aiheesta muualla

Østfoldin läänin kunnat